L 360/30 Jurnalul Oficial al Uniunii Europene 17.12.2014 DECIZIA 2104/912/PESC A CONSILIULUI din 15 decembrie 2014 de sprijinire a activităților de securitate fizică şi gestionare a stocurilor (PSSM) pentru reducerea riscului de comerț ilicit cu arme de calibru mic și armament ușor (SALW) și muniția aferentă în regiunea Sahel CONSILIUL UNIUNII EUROPENE, având în vedere Tratatul privind Uniunea Europeană, în special articolul 26 alineatul (2) și articolul 31 alineatul (1), având în vedere propunerea Înaltului Reprezentant al Uniunii pentru afaceri externe şi politica de securitate, întrucât: (1) La 15 și 16 decembrie 2005, Consiliul European a adoptat Strategia UE de combatere a acumulării ilicite și a traficului ilicit de arme de calibru mic și armament uşor (SALW), precum și de muniție aferentă. În strategia respectivă, Consiliul European recunoaşte că abundența stocurilor de SALW și muniție aferentă facilitează accesul civililor, al infractorilor, al teroriştilor și al luptătorilor la aceste arme în egală măsură şi subliniază necesitatea urmăririi unor acţiuni preventive de combatere a furnizării ilegale şi a cererii de arme convenţionale. De asemencea, strategia evidențiază Africa drept continentul cel mai afectat de impactul conflictelor interne agravat de afluxul destabilizator de SALW. (2)  La 21 martie 2011, Consiliul a aprobat Strategia Uniunii Europene pentru securitate și dezvoltare în Sahel, care oferă un cadru integrat pentru angajamentul Uniunii în regiunea Sahel. Una dintre cele patru linii de acţiune ale strategiei urmăreşte consolidarea capacităților în sectoarele securității, aplicării legii și statului de drept în această regiune pentru a lupta împotriva amenințărilor şi pentru a gestiona terorismul şi criminalitatea organizată într-un mod mai eficient și specializat şi coroborarea acestora cu măsuri de bună guvernanță. (3) La 14 iunie 2006, la Abuja, Nigeria, statele membre ale Comunității Economice a Statelor din Africa de Vest (ECOWAS) au adoptat Convenția ECOWAS privind armele de calibru mic şi armamentul uşor, munițiile aferente şi alte materiale conexe, care a intrat în vigoare la 29 septembrie 2009. La 30 aprilie 2010, la Kinshasa, Republica Democratică Congo, statele membre ale Comunității Economice a Statelor din Africa Centrală (ECCAS) și Repu- blica Rwanda au adoptat o convenție a Africii Centrale pentru controlul armelor de calibru mic şi a armamentului uşor, al munițiilor aferente, al pieselor şi componentelor care pot fi utilizate pentru fabricarea, repararea sau asamblarea lor. În ambele convenții, statele semnatare s-au angajat, printre altele, să ia măsurile necesare pentru a asigura gestionarea, depozitarea şi securitatea, în condiții de siguranță și eficacitate, ale stocurilor lor naționale de SALW, în conformitate cu standardele și procedurile corespunzătoare. (4) Burkina Faso, Mali și Nigeria au ratificat Tratatul privind comerţul cu arme, la fel ca şi 23 de state membre, iar Ciad, Mauritania, şi Niger au semnat tratatul. Articolul 16 alineatul (1) din Tratatul privind comerţul cu arme prevede că la punerea în aplicare a tratatului, fiecare stat parte poate solicita asistență, inclusiv asistență juridică sau legislativă, consolidarea capacității instituționale şi asistență tehnică, materială sau financiară. Respectiva asis- tență poate include programe de gestionare a stocurilor, de dezarmare, demobilizare și reintegrare, legislație model și practici eficace de punere în aplicare. Fiecare stat parte în măsură să facă acest lucru oferă asistență, la cerere. (5) Burkina Faso, Mali, Mauritania și Nigeria sunt state părți la Protocolul împotriva fabricării și traficului ilegale de arme de foc, piese şi componente ale acestora, precum și de muniții, care completează Convenția Naţiunilor Unite împotriva criminalității transnaționale organizate (denumit în continuare „Protocolul privind armele de foc”). (6)  Toate statele membre ale ONU s-au angajat la punerea efectivă în aplicare a Programului de acțiune al ONU pentru prevenirea, combaterea şi eradicarea comerţului ilicit cu arme de calibru mic și armament uşor sub toate aspectele sale (denumit în continuare „Programul de acțiune al ONU”), precum și a Instrumentului internațional care permite statelor să identifice şi să urmărească, în mod rapid și fiabil, armamentul uşor şși armele de calibru mic ilicite. (7) La cea de-a cincea reuniune bienală a statelor pentru a examina punerea în aplicare a programului de acţiune al ONU (New York, 16-20 iunie 2014), toate statele membre ale ONU au reiterat faptul că buna gestionare a stocu- rilor de SALW, în special în situații de conflict și post-conflict, este esențială pentru prevenirea accidentelor şi reducerea riscului de deturnare către comerţul ilicit, grupări armate ilegale, terorişti și alți beneficiari neautorizați.